Virallinen lehti nro C 310 , 09/10/1998 s. 0109



KIRJALLINEN KYSYMYS E-0634/98 komissiolle esittäjä(t): Angela Sierra González (GUE/NGL) (9. maaliskuuta 1998) Aihe: Parvilet-yrityksen kylmävaraston sijoittaminen Las Palmasin satamaan Monet sosiaaliset ryhmittymät (kalastajayhdistykset, sardiinisäilyketeollisuuden edustajat, kylmäkalustealan yrittäjät, Greenpeace jne) ovat julkisesti vastustaneet sitä, että Las Palmasin (Kanariansaaret) kaupungin satamaan Puerto de la Luziin sijoitetaan hollantilaisen Parvilet-yrityksen 200 000 kuutiometrin kokoinen kylmävarasto. Näiden ryhmittymien mukaan yrityksen tarkoituksena oli tehdä Puerto de la Luzista 21 suuren (yli 2000 bruttorekisteritonnia) pelagisen troolarin ja pakastusaluksen keskuspaikka. Mikäli tämän laitoksen sijoittaminen ja alusten pääsy Saharan kalavesille vahvistettaisiin, joutuisi kyseisten kalavarojen kestävyys vaaraan, koska alukset köyhdyttäisivät pyyntialueidensa pelagisia kalavaroja. Toisaalta ne myös vaikuttaisivat korjaamattomasti alueen tonnikalavaroihin, joista merkittävä osa Kanarian pienimuotoista kalastusta harjoittavasta laivastosta on riippuvainen. Toisaalta on epäilty tarvetta perustaa tämä kylmävarasto (joka saisi huomattavan tuen kalatalouden ohjauksen rahoitusvälineestä, mikäli Kanariansaarten kalastuksesta vastaavat viranomaiset siihen myöntyisivät), koska Puerto de la Luzin kylmävarastojen kapasiteetista on tällä hetkellä käytössä ainoastaan 40 %. Onko komissio tietoinen ehdotuksesta sijoittaa ¨Consorcio europeo de pesca pelágica¨ (eurooppalainen pelagisen kalastuksen yhtymä) Puerto de la Luzin satamaan Las Palmasiin? Katsooko komissio, että tämän troolarilaivaston toiminta Saharan kalavesillä voisi olla haitallista Kanarian saarten satamissa asemapaikkaansa pitävälle pienmuotoista kalastusta harjoittavalle laivastolle samoin kuin alueen kalavarojen kestävyydelle? Katsooko komissio, että kalatalouden ohjauksen rahoitusvälineestä näiden kylmävarastojen rakentamista varten mahdollisesti myönnettävä tuki on sopusoinnussa niiden tämän välineen ja rakennerahastojen tukien toimintaohjelman tavoitteiden kanssa, jotka ovat voimassa kalastuksen, vesiviljelyn, jalostuksen ja tuotteiden kaupanpitämisen aloilla tavoitteeseen 1 kuuluvilla alueilla Espanjassa? Komission jäsenen Emma Boninon komission puolesta antama vastaus (20. huhtikuuta 1998) Komissio on tutustunut Las Palmasin satamaan kohdistuvaan investointihankkeeseen, joka koskee kalastustuotteiden kylmävarastointi- ja säilytyslaitoksen perustamista ja jonka ansiosta Länsi-Afrikan rannikkovaltioiden vesillä toimivat Alankomaiden pelagisten lajien kalastusalukset voivat käyttää Las Palmasin satamaa kotisatamana ja maalla sijaitsevaa kylmävarastoa Afrikan pelagisten kalojen markkinoiden keskuspaikkana. Alankomaiden pelagisten lajien kalastusalusten, joiden toiminta perustuu yhteisön ja Mauritanian väliseen sopimukseen, on tämän kalastusluokan osalta noudatettava kyseisessä sopimuksessa vahvistettuja sääntöjä. Komissio seuraa tätä toimintaa kyseisen kalastussopimuksen soveltamisen kautta eikä sillä ole mitään todisteita siitä, että tämä toiminta voisi olla haitallista Kanarian saarten satamissa asemapaikkaansa pitävälle pienimuotoista kalastusta harjoittavalle laivastolle. Hanke, johon komissio on tutustunut, voisi olla oikeutettu saamaan kalastuksen ohjauksen rahoitusvälineen (KOR) tukea. KOR:n kanssa yhteisrahoitettavien hankkeiden valinta ja näin ollen hankkeen teknisen toteuttamiskelpoisuuden sekä taloudellisten ja sosiaalisten näkökohtien arviointi kuuluu kuitenkin jäsenvaltioiden viranomaisten tehtäviin.